DA Den Europæiske Unions Tidende L 41/1

KOMMISSIONENS DELEGEREDE FORORDNING (EU) 2015/242

af 9. oktober 2014

om detaljerede regler for arbejdet i de rådgivende råd, der oprettes inden for rammerne af den fælles fiskeripolitik

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1) særlig artikel 45, stk. 4, og

ud fra følgende betragtninger:

(1) I henhold til forordning (EU) nr. 1380/2013, særlig artikel 43, skal der oprettes rådgivende råd, som skal fremme en afbalanceret repræsentation af alle aktører i fiskeri- og akvakultursektoren og bidrage til realiseringen af den fælles fiskeripolitiks mål.

(2) De rådgivende råd kan fremsætte henstillinger og forslag til Kommissionen og medlemsstaterne om spørgsmål, der vedrører forvaltningen af fiskeriet og de socioøkonomiske og bevarelsesmæssige aspekter af fiskeri og akvakultur. De kan underrette Kommissionen og medlemsstaterne om problemer, der vedrører forvaltningsmæssige, socioøkonomiske og bevarelsesmæssige aspekter af fiskeri og akvakultur inden for deres geografiske område eller kompetenceområde, og i tæt samarbejde med forskere bidrage til at indsamle, levere og analysere data, der er nødvendige for udarbejdelsen af bevarelsesforanstaltninger.

(3) Ved Rådets afgørelse 2004/585/EF (2) oprettes der syv regionale rådgivende råd, og ved bilag III til forordning (EU) nr. 1380/2013 oprettes der fire nye rådgivende råd.

(4) Eftersom der ved forordning (EU) nr. 1380/2013 oprettes nye rådgivende råd, bør der fastlægges en procedure, som skal følges i forbindelse med påbegyndelsen af arbejdet i disse råd.

(5) Eftersom disse rådgivende råd forventes at komme til at spille en meget vigtig rolle for den regionaliserede fælles fiskeripolitik, bør det i overensstemmelse med principperne for god forvaltningspraksis, jf. artikel 3, litra b) og f), i forordning (EU) nr. 1380/2013, også sikres, at rådenes struktur resulterer i en afbalanceret repræsentation af alle med en legitim interesse i fiskeriet, herunder også de ikke-industrielle flåder og i givet fald akvakultursektoren, jf. nævnte forordnings artikel 43, stk. 1.

(6) Det ikke-industrielle fiskeri spiller en vigtig social, økonomisk, miljømæssig og kulturel rolle i mange kystsamfund i Den Europæiske Union. Det bør derfor sikres, at repræsentanterne for dette fiskeri kan deltage effektiv i de rådgivende råds arbejde, bl.a. ved at der ydes et bidrag til de omkostninger og det indkomsttab, som deltagelsen kan resultere i.

(7) For at sikre, at de rådgivende råd fungerer effektivt, og at de samarbejder med berørte parter fra tredjelande, skal rådene kunne tilpasse deres arbejdsmetoder og godtgøre disse parters udgifter afhængigt af den enkelte situation —

VEDTAGET DENNE FORORDNING:

Artikel 1

Anvendelsesområde

Ved denne forordning fastsættes der detaljerede regler for de rådgivende råds virkemåde, jf. artikel 43 i forordning (EU) nr. 1380/2013.

Artikel 2

Definitioner

I denne forordning anvendes følgende definitioner:

1) »berørt medlemsstat«: en medlemsstat, der har en direkte forvaltningsmæssig interesse, jf. artikel 4, stk. 1, nr. 22, i forordning (EU) nr. 1380/2013, i et rådgivende råds kompetenceområde som defineret i artikel 1 i bilag III til forordning (EU) nr. 1380/2013. Når det gælder det rådgivende råd for akvakultur og det rådgivende råd for markederne, forstås der ved »berørt medlemsstat« samtlige medlemsstater i Den Europæiske Union.

2) »brancheorganisationer«: en organisation, der repræsenterer fiskere og, når det gælder det rådgivende råd for akvakultur, akvakulturbrugere og repræsentanter for forarbejdnings- og afsætningssektorerne

3) »andre interessegrupper«: repræsentanter for andre grupper end brancheorganisationer, der er berørt af den fælles fiskeripolitik, navnlig miljøorganisationer og forbrugergrupper.

Artikel 3

Påbegyndelse af arbejdet i de nye rådgivende råd

1. Brancheorganisationer og andre interessegrupper med interesse i et af de rådgivende råd, der er omhandlet i artikel 43, stk. 2, i forordning (EU) nr. 1380/2013 indgiver en fælles ansøgning til Kommissionen om påbegyndelsen af arbejdet i det respektive rådgivende råd. Den fælles ansøgning skal være i overensstemmelse med den fælles fiskeripolitiks mål og principper som fastlagt i forordning (EU) nr. 1380/2013, navnlig artikel 43, stk. 1, og bilag III, og skal omfatte:

a) en formålserklæring

b) driftsprincipper

c) en forretningsorden

d) en liste over brancheorganisationer og andre interessegrupper.

2. Efter at have kontrolleret, at den fælles ansøgning er i overensstemmelse med reglerne i forordning (EU) nr. 1380/2013, navnlig bilag III, og med reglerne i nærværende forordning, sender Kommissionen ansøgningen til de berørte medlemsstater senest to måneder efter modtagelsen. Kommissionen kan foreslå ændringer til den fælles ansøgning for at sikre, at den er i overensstemmelse med alle de krav, der er henvist til i denne artikel.

3. De berørte medlemsstater afgør, om ansøgningen er undertegnet af repræsentative brancheorganisationer og andre interessegrupper, og meddeler Kommissionen deres samtykke senest en måned efter modtagelsen af den fælles ansøgning. Kommissionen kan på grundlag af disse medlemsstaters bemærkninger bede om yderligere ændringer eller præciseringer.

4. Kommissionen offentliggør en meddelelse om påbegyndelsen af arbejdet i hvert nyt rådgivende råd i Den Europæiske Unions Tidende, C-udgaven. Den offentliggør først oplysningerne, når samtlige krav nævnt i stk. 1, er opfyldt. Det rådgivende råd påbegynder sit arbejde på den dato, der er angivet i meddelelsen, og som ikke må ligge forud for datoen for offentliggørelsen af meddelelsen.

Artikel 4

Det rådgivende råds struktur og organisation

1. Det rådgivende råds struktur og organisation skal tillige med bestemmelserne i artikel 43, stk. 1, og artikel 45, stk.1-3, i og bilag III til forordning (EU) nr. 1380/2013 være i overensstemmelse med denne artikels stk. 2-6.

2. Et rådgivende råds generalforsamling skal:

a) vedtage en forretningsorden for det rådgivende råd

b) træde sammen mindst én gang om året for at godkende det rådgivende råds årsrapport, årlige strategiplan og årlige budget.

3. Generalforsamlingen udpeger en bestyrelse på højst 25 medlemmer. Generalforsamlingen kan efter høring af Kommissionen beslutte at udpege en bestyrelse på højst 30 medlemmer for at sikre, at den ikke-industrielle flåde er ordentligt repræsenteret.

4. Med henblik på en ligelig og bred repræsentation af alle de berørte parter sikrer generalforsamlingen under hensyntagen til disses økonomiske formåen, at der fastsættes rimelige medlemsgebyrer.

5. Bestyrelsen skal:

a) lede og administrere det rådgivende råds arbejde, jf. artikel 44, stk. 2 og 3, i forordning (EU) nr. 1380/2013

b) udarbejde årsrapporten, den årlige strategiplan og det årlige budget

c) vedtage henstillinger og forslag som omhandlet i artikel 44, stk. 2, i forordning (EU) nr. 1380/2013.

6. Generalforsamlingen og bestyrelsen skal sørge for, at alle berørte parter er ligeligt og bredt repræsenteret, i givet fald med særlig fokus på den ikke-industrielle flåde. Antallet af repræsentanter for den ikke-industrielle flåde, bør afspejle denne flådes andel af fiskerisektoren i de pågældende medlemsstater.

Artikel 5

Arbejdsmetoder

Ved fastlæggelsen af arbejdsmetoderne bestræber hvert enkelt rådgivende råd sig på at sikre, at alle medlemmer deltager effektivt og fuldt ud ved hjælp af moderne it-kommunikationsmidler og ved at tilbyde tolkning og oversættelse.

Artikel 6

Finansielle bidrag fra de rådgivende råd

1. De rådgivende råd skal foruden godtgørelse af rejse- og opholdsudgifter tilbyde fiskere, der repræsenterer den ikke-industrielle flådes organisationer, yderligere godtgørelse, således at de kan deltage effektivt i rådets arbejde. Sådanne godtgørelser skal være behørigt begrundede i hvert enkelt tilfælde.

2. De rådgivende råd kan, når der indbydes observatører fra tredjelande som omhandlet i punkt 2, litra k), i bilag III til forordning (EU) nr. 1380/2013, bidrage til disse observatørers rejse- og opholdsudgifter på samme betingelser, som gælder for medlemmerne.

Artikel 7

Støtte fra medlemsstaterne

Medlemsstaterne kan yde passende teknisk, logistisk og finansiel støtte til de rådgivende råds virke.

Artikel 8

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 9. oktober 2014. På Kommissionens vegne José Manuel BARROSO Formand

(1) Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).

(2) Rådets afgørelse 2004/585/EF af 19. juli 2004 om oprettelse af regionale rådgivende råd som led i den fælles fiskeripolitik (EUT L 256 af 3.8.2004, s. 17).